Gråtkvalt politimann: – Jeg har følt meg forhåndsdømt
KONGSBERG (VG) Det var «det mest krevende oppdraget», fortalte politimannen tingretten onsdag. – Det har vært helt jævlig å stå i, sa han. Politimannen er tiltalt for vold mot to unge menn. Han nekter straffskyld.  I dag forklarte politimannen seg om hendelsen for første gang. I retten sa han at han har sett frem til å dele sin versjon.  – Jeg har følt meg forhåndsdømt, sa han. Først forklarte han seg rolig og systematisk om hendelsesforløpet før og under basketaket utenfor en bensinstasjon i Kongsberg sentrum, natt til 30. oktober i fjor. Så, da han skulle fortelle om hvordan hendelsen har påvirket ham og familien hans, ble han gråtkvalt.  Politimannen fortalte at han har blitt hengt ut på sosiale medier og at han har unngått å handle på butikken. –Jeg kvier meg fortsatt for å bevege meg ute blant folk. At jeg går rundt med en lapp i panna hvor det står «dømt», sa han.  – Jeg prøver å forklare retten om hvor redd jeg var i pågripelsessituasjonen, sa han. Han understreket at han opplevde selv at han ikke fikk tilstrekkelig støtte fra kollegene sine på stedet.  – Det har vært det mest krevende oppdraget jeg har stått i, sa tiltalte.  – Her må jeg begynne å slå Han forklarte videre at han oppfattet at Kevin Simensen (26) var involvert i trusler mot en vakt på et utested tidligere på kvelden.  – Igjen er det noe som gjør at jeg tenker at jeg må få Simensen bort herfra. Motivasjonen var å finne ut hva som hadde skjedd for jeg oppfattet han som aggressiv, forklarte politimannen.  Han påpekte selv at han var «veldig høyt oppe på maktpyramiden». Politimannen reiste seg opp i retten og viste hvordan han forsøkte å få Simensen på avstand.  – Idet vi havnet på bakken, opplever jeg en helt utrolig motstand fra starten av. Jeg husker ikke hva motstanden gikk i, men jeg husker at det var for mye motstand for meg til å håndtere, forklare tiltalte.  – Og jeg oppfattet at her må jeg begynne å slå, for jeg mistet kontroll og jeg oppfattet at han ønsket å skade oss, fortsatte han.  Overvåkningsvideoen av hendelsen ble vist flere ganger i retten.  – Fra tidspunktet du ser på Simensen til han ligger på bakken går det 3 sekunder, påpekte aktor Marit Oliver Storeng.  – Fryktet for liv og helse Storeng spurte videre om politimannen fryktet for sitt eget liv i situasjonen.  – Jeg fryktet for liv og helse da, sa tiltalte.  – Hva kunne Simensen gjøre for å ramme deg? Spurte aktor.  – Slag, spark. Han var sterkere enn meg. Hadde han fått meg i bakken vet jeg ikke hva han hadde gjort, fortsatte politimannen. «Slagene hadde ingen effekt» Politimannen gjentok flere ganger at hans oppfattelse av situasjonen var at Simensen hadde en rekke anledninger til å overgi seg, uten å benytte seg av dem. – Slagene mine hadde ingen virkning, sa han. Spesialenheten for politisaker, som har tatt ut tiltalen, har slått fast at politimannen slo Simensen minst 13 ganger i løpet av 14 sekunder.  Simensen har tidligere forklart for VG at han har hatt mange fysiske og psykiske plager som følge av hendelsen.  – Trent på pågripelsesteknikk  Mannen forklarte videre at han helt siden han tok politiutdannelsen har ønsket å bli en så god politimann som mulig. Tiltalte forklarte at han brukt mye tid på å studere og trene på vanskelige oppdrag.  – Jeg har sammen med politistudenter trent på pågripelsesteknikk, fortalte politimannen som også har fungert som veileder i en lengre periode.  – I løpet av tiden jeg har vært i Kongsberg, er jeg kun kjent med at det har kommet én klage på meg, sa han, og henviste til en ransaking i forbindelse med en fest. Dette skal retten svare på  Rettssaken mot ham skal foregå i Kongsberg og startet onsdag. Det er satt av tre dager til saken.  Det første spørsmålet retten må svare på er om voldsbruken og maktutøvelsen var lovlig eller ulovlig. Med andre ord, om det var nødvendig å bruke så mye makt som politimannen gjorde for å løse oppdraget.  Det andre spørsmålet er om handlingene skal straffes.  Tidligere i mai ble det klart at politimannen er tatt helt ut av tjeneste i påvente på behandlingen av saken.  Mannens forsvarer, John Christian Elden, har tidligere sagt at politimannen ser frem til å gi sin versjon. Trakk frem kniv og batong i retten  I dag kom forsvareren med en klar oppfordring til meddommerne og ba de glemme det de har hørt eller lest om saken i mediene tidligere.  – Stryk det, sa Elden i retten onsdag.  Han presiserte at den massive mediedekningen av saken i forkant av rettssaken er utfordrende for rettssaken.  – Det dere har sett på forhånd, det dere har lest på forhånd, det gjelder ikke, fortsatte han.  Deretter trakk han frem en kniv og en batong som ble funnet på den fornærmede Kevin Simensen da han ble brakt inn til arresten natt til 30. oktober i fjor.  Simensen har tidligere fortalt til VG at han ikke var klar over at han hadde kniven og batongen i jakkelommen den kvelden.  Hovedbeviset Et svært sentralt bevis i rettssaken er overvåkningsvideoen av hendelsen fra bensinstasjonen de ungene mennene og politiet befant seg på.  Det finnes også minst to mobilvideoer av hendelsen, én av disse skal legges frem som bevis i retten. Den andre ble slettet av en annen politimann på stedet.  Politimannen som slettet videoen fikk en bot på 12.000 kroner, og Spesialenheten mente slettingen var et grovt brudd på tjenesteplikten.  Politikollegaene ble overrasket  Spesialenheten mener politimannen som nå er tiltalt for volden opptrådte «klart i strid» med forventet politiatferd, ifølge VGs opplysninger. Det var flere politibetjenter på stedet da volden pågikk. I Spesialenhetens påtegningsark kommer det frem at politimannen og hans kolleger hadde ulike oppfatninger av situasjonen før den eskalerte.
En politimann i Kongsberg står for retten, tiltalt for vold mot to unge menn i oktober. Rettssaken starter onsdag og varer i tre dager. Han anklages for å ha gått løs på mennene med knyttneve og batong. Spesialenheten for politisaker slår fast at han slo en av mennene, Kevin Simensen, minst 13 ganger i løpet av 14 sekunder. Politimannen er nå tatt ut av tjeneste i påvente av rettssaken. Bevis som blir lagt frem er overvåkningsvideoen av hendelsen, samt mobilvideoer, selv om en av disse ble slettet av en annen politimann på stedet. Spesialenheten mener politimannen opptrådte i strid med forventet politiatferd. Politimannen har forklart at han følte han var i nødverge.